અરે! મારા યુવાન મિત્રો નારાજ થઈ ગયા? ચાલો માફ કરો, આજે તમને ગમતી વાત કરીશ. તમારે સાહસ કરવું છેને?કઈ વાંધો નહિ બાલીમાં માત્ર મંદિર અને કળા કરીગીરીજ નથી. બાલી પ્રમાણમાં નાનો અમથો ટાપુ હોવા છતાં અહી ઘણી સાહસિક પ્રવૃત્તિઓ કરી શકાય તેમ છે.આપણે ગયા અંકમાં ઉબુડ ની વાત કરી તો આજે પણ મારે ત્યાંથી જ વાતની શરૂઆત કરવી છે. મારા મગજ પર બાલીનું પ્રભુત્વ થોડું લાંબુ ચાલ્યું , ખરી વાતને? હા, તો આગળ વધીએ. જો તમને પર્વતીય ક્ષેત્રમાં સાયકલીંગનો શોખ હોય તોઆવો. ઉબુડમાં ઠેર-ઠેર ટુર કંપનીઓ આવેલી છે. જે લગભગ 30$ માં આવી ટુર ગોઠવે છે. લગભગ 40કી.મી.ના પર્વતીય ક્ષેત્રને આવરી લેવામાં આવે છે. તેમાં પર્વતની ટોચ ઉપર બ્રેકફાસ્ટ પણ આપે છે. કોફીના ખેતરો,પારમ્પરિક બાલીના ગામડાઓ, પર્વતીય ઢોળાવ અને લીલીછમ વનરાઈમાં રખડી ને અનેરો આનંદ અનુભવાય છે.